Шурдым Къундет дунейм ехыжащ
Австрием и Инсбрук къалэм илъэс 50-м щIигъукIэ щыпсэуа усакIуэ Шурдым Къундет иджыблагъэ дунейм ехыжащ. Абы и хьэдэр Австрием кърашыжри, Истамбыл щыщIалъхьащ.
Австрием, Германием, Швейцарием — нэмыцэбзэкIэ къеджэхэр щыпсэу къэралхэм — фIыуэ къыщалъагъу усакIуэт ди лъэпкъэгъур. Абы и IэдакъэщIэкIхэр щызэхуэхьэса тхылъ 12-м щIигъу къыдэкIащ, ХьэфIыцIэ Мухьэмэд и «ХамэщIым вагъуэхэр щоужьых» тхылъми ихуащ Шурдымым и «Мы зы щIымахуэр игъэкIыж», «Мывэр мэгыз» усэхэр.
Шурдым Къундет и къуэш нэхъыщIэ Мысхьуд Мюнхен дэт Адыгэ Хасэм и тхьэмадэу щытащ, адрей и къуэш Ихьсан сурэтыщI Iэзэщ. Мы зэкъуэшхэм я адэшхуэр ХьэтIохъущыкъуей Ипщэ дэсащ.
Истамбыл дэс Шурдымхэ я унагъуэм дахуогузавэ хэкупсэ нэсу, лъэпкъылI щыпкъэу дунейм тета Къундет дунейм зэрехыжам къыхэкIыу.
Дунейпсо, Къэбэрдей Адыгэ Хасэхэм хэтхэр, «Адыгэ псалъэ»
газетым, «Iуащхьэмахуэ», «Нур» журналхэм я лэжьакIуэхэр.
